送望之移帥荆南
作者：鄒浩
朝代：宋

paragraphs: 荆湖地與蠻獠通，江陵開府節制雄。
勁兵十萬擁羆虎，鼓角聲動波濤風。
列城如子滿棋面，一一元帥呼吸中。
陛下鈎簾撫天宇，妙選百辟今屬公。
楚峰峻拔江漢廣，晴光带影落渚宮。
懸知黄馘日飽飯，酣歌鼓腹均兒童。
裕陵松柏老霜露，鍾山杖屨埋蒿蓬。
自從知已失君相，隼旟熊軾西復東。
赭袍可想不可見，十年一夢朝來空。
荆湖雖重豈留處，朝廷百度皆元豐。